L'edició d'este estiu del Campus Jove encara la seua recta final amb una alta participació
13 de juliol 2022

![](/media/25ip3f4s/c1_mini_m1_campusjove22_1amitad.jpg?width=850&height=566.9886363636364)

Els Campus Jove que organitza la Regidoria de Joventut i Infància de l'Ajuntament de Sagunt arriben al seu equador com a alternativa d'oci formatiu i saludable per a adolescents durant el mes de juliol. Fins ara s'han realitzat els campus Wizarding Corresponsables Sagunt, de Robòtica, de Videojocs 2D, Enphoca’t, Còmic i Penya amb gran èxit de participació. A banda, estan en marxa els campus Wizarding Corresponsables Port i Xef durant esta setmana. L'activitat conclourà la setmana que ve amb els campus Dance i Natura, per als quals encara queden places disponibles.

Esta nova edició del Campus Jove va començar l'última setmana de juny amb el Campus Wizarding Corresponsables Sagunt. Este primer campus es va celebrar en el Casal Jove de Sagunt i va comptar amb deu jóvens que ho van passar genial fent manualitats relacionades amb el món de Harry Potter, jugant al trivial d'Animals Fantàstics, amb classes de pocions i un taller d'_stop motion_. Com cada campus, esta activitat va comptar amb una excursió l'últim dia en la qual, en este cas, els i les jóvens van anar a una _escape room_ tematitzada sobre el món fantàstic.

![](/media/0xzhejp1/c2p_campusjove22_1amitad.jpg?width=400&height=267) ![](/media/o04bwqcf/c3p_campusjove22_1amitad.jpg?width=400&height=267)

El Campus de Robòtica, celebrat en el Casal Jove del Port de Sagunt, va comptar amb 12 participants que, a banda de diferents activitats i manualitats, també van fer una mà robòtica i van aprendre a muntar un robot base capaç de recórrer una zona específica i de resoldre un laberint. A més d'aprendre moltes nocions bàsiques sobre el funcionament de motors i sensors, els i les participants van fer una visita als drons de la platja del Port de Sagunt.

El Campus de Videojocs va ser una altra activitat que es va realitzar eixa setmana, amb la participació de deu jóvens que van gaudir d'una _escape room_ virtual, tallers i jocs. Així mateix, van aprendre a crear components principals en un joc 2D i un joc arcade complet amb els seus personatges principals, entre altres. L'excursió d'este campus va ser conjunta amb la del Campus de Robòtica i ambdós grups van fer activitats aquàtiques a la platja del Port de Sagunt.

La segona setmana va ser el torn dels campus Còmic, Enphoca’t i Penya. Al Campus Còmic van participar set jóvens que van poder aprendre les tècniques dels _mangakas_ professionals i van adquirir moltes nocions sobre l'estil manga i els seus personatges en el Casal Jove de Sagunt. També van fer moltes més activitats i manualitats com ara l'elaboració de xapes amb els seus personatges de còmic preferits i carteres amb portades de còmic, entre altres.

![](/media/qcxch3su/c4p_campusjove22_1amitad.jpg?width=400&height=267) ![](/media/ltufugaj/c5p_campusjove22_1amitad.jpg?width=400&height=267)

El Campus Enphoca’t, celebrat la mateixa setmana en el Casal Jove del Port de Sagunt, va ser una gran oportunitat per als i les onze participants de mostrar la seua part més artística i aprendre les nocions fonamentals per a fer fotografies. Allí van aprendre a controlar la llum, l'exposició, fins i tot nocions bàsiques per a l'ús de programes de retoc fotogràfic.

El Campus Penya va resultar també una setmana d'allò més interessant per a 10 jóvens que van gaudir d'un _Màster Xef_ ecològic, una activitat amb cavalls i van aprendre sobre la fauna i la flora autòctones. Estos tres campus van finalitzar les seues activitats amb una excursió conjunta al naixement del riu Palància, on després van prendre el bany.

Al llarg d'esta setmana comencen els campus Wizarding Corresponsables Port i Xef, en els quals les persones jóvens participants passaran un matí d'allò més divertit en el Casal Jove del Port de Sagunt. En el primer la població jove gaudirà fent manualitats i tallers relacionats amb el món de Harry Potter, mentre que en el segon aprendran sobre les diferents cuines del món i elaboraran plats típics de la cuina llatina, italiana, vegana i thai.

Esta edició del Campus Jove 2022 acabarà la setmana vinent amb els campus Dance i Natura. Al Campus Dance la gent jove que hi participe realitzarà diferents coreografies en grup de diferents estils musicals com ara k-pop o hip hop, entre altres. Al Campus Natura podran aprendre a preparar una ruta i coneixeran les sendes del municipi. Estos dos campus, per als quals encara queden places disponibles, conclouran també amb una excursió conjunta l'últim dia.

*   [](http://www.facebook.com/sharer.php?u=https://aytosagunto.es/va/actualitat/l-edicio-d-este-estiu-del-campus-jove-encara-la-seua-recta-final-amb-una-alta-participacio/ "Facebook")
*   [](http://twitter.com/share?url=https://aytosagunto.es/va/actualitat/l-edicio-d-este-estiu-del-campus-jove-encara-la-seua-recta-final-amb-una-alta-participacio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-edicio-d-este-estiu-del-campus-jove-encara-la-seua-recta-final-amb-una-alta-participacio/ "Linked In")
*   [](mailto:?body=https://aytosagunto.es/va/actualitat/l-edicio-d-este-estiu-del-campus-jove-encara-la-seua-recta-final-amb-una-alta-participacio/)